Source: http://www.banovce.sk/?id_kat_for_menu=11891&module_action__122384__id_ci=98498
Timestamp: 2019-08-19 12:46:56+00:00

Document:
> Archív oznamov > UPOZORNENIE - Pamätník Ľ. Štúra je národná kultúrna pamiatka
Mesto Bánovce nad Bebravou dňa 1.7.2016 ukončilo práce na rekonštrukcii pomníka Ľ. Štúra, ktorej predmetom bola rekonštrukcia podstavca a schodov, vybudovanie návršia a doplnenie zelene okolo pomníka. Na túto rekonštrukciu mesto Bánovce nad Bebravou získalo ešte v uplynulom roku 2015 dotáciu z rozpočtovej rezervy predsedu vlády Slovenskej republiky vo výške 15 000,- Eur. Spolufinancovanie mesta Bánovce nad Bebravou činí 2 000,- Eur.
Preto mesto Bánovce nad Bebravou upozorňuje občanov a hlavne rodičov detí, aby neumožňovali deťom vstupovať do priestorov pomníka Ľudovíta Štúra.
Nakoľko nejde o obyčajnú sochu, ale pomník evidovaný ako národná kultúrna pamiatka, prísne sa zakazuje pohyb v ohraničenom kamennom prevýšení okolo tohto pomníka, aj priamo na ňom. Pomník Ľudovíta Štúra je monitorovaný kamerovým monitorovacím systémom a v prípade porušovania tohto zákazu, bude mesto postupovať v zmysle zákona.
V tejto súvislosti uvádzame, že ochrana kultúrneho dedičstva a jeho súčasti, pamiatkového fondu je zakotvená v Ústave SR (článok 44). Každý je povinný správať sa tak, aby svojím konaním neohrozil základnú ochranu kultúrnych pamiatok (§ 27 zákona o ochrane pam. fondu) a základnú ochranu pamiatkových území (§ 29 zákona o ochrane pamiatkového fondu) a nespôsobil nepriaznivé zmeny stavu pamiatkového fondu a stavu archeologických nálezísk.
Poškodzovanie a ničenie kultúrnej pamiatky, archeologických lokalít, nálezov a nálezísk, ale i pamiatkového územia, keďže môže dochádzať ku škode veľkého rozsahu, môže napĺňať až skutkovú podstatu trestného činu (§ 248 Zneužívanie vlastníctva). Podozrenie, že dochádza k takýmto činom je možné oznámiť na Krajskom pamiatkovom úrade, Ministerstve kultúry SR, mestskému úradu alebo mestskej polícii na číslo 159. Pri podozrení z napĺňania skutkovej podstaty trestného činu je treba bezodkladne volať štátnu políciu číslo 158.
V zmysle zákona č. 49/2002 Z.z. o ochrane pamiatkového fondu:
podľa § 27, ods. 1 základnou ochranou kultúrnej pamiatky je súhrn činností a opatrení vykonávaných na predchádzanie ohrozeniu, poškodeniu, zničeniu alebo odcudzeniu kultúrnej pamiatky, na trvalé udržiavanie dobrého stavu, vrátane prostredia kultúrnej pamiatky a na taký spôsob využívania a prezentácie, ktorý zodpovedá jej pamiatkovej hodnote a technickému stavu.
podľa § 27, ods. 2 v bezprostrednom okolí nehnuteľnej kultúrnej pamiatky nemožno vykonávať činnosť, ktorá by mohla ohroziť pamiatkové hodnoty kultúrnej pamiatky. Bezprostredné okolie nehnuteľnej kultúrnej pamiatky je priestor v okruhu desiatich metrov od nehnuteľnej kultúrnej pamiatky.
podľa § 29, ods. 1 základná ochrana pamiatkového územia je súhrn činností a opatrení, ktorými orgány územnej samosprávy zabezpečujú zachovanie pamiatkových hodnôt v území, ich dobrý technický, prevádzkový a estetický stav, ako aj vhodný spôsob využitia jednotlivých urbanistických súborov a vhodné technické vybavenie pamiatkového územia.
podľa § 30, ods. 1 je každý povinný správať sa tak, aby svojím konaním neohrozil základnú ochranu kultúrnej pamiatky podľa § 27 a základnú ochranu pamiatkového územia podľa § 29 a nespôsobil nepriaznivé zmeny stavu pamiatkového fondu.
38092068

References: § 27
 § 27
 § 29
 § 30
 § 27
 § 29